Page:Underwoods, Stevenson, 1887.djvu/107

Rh But noo the auld city, street by street,

An' winter fu' o' snaw an' sleet,

Awhile shut in my gangrel feet

An' goavin' mettle;

Noo is the soopit ingle sweet,

An' liltin' kettle.

An' noo the winter winds complain;

Cauld lies the glaur in ilka lane;

On draigled hizzie, tautit wean

An' drucken lads,

In the mirk nicht, the winter rain

Dribbles an' blads.

Whan bugles frae the Castle rock,

An' beaten drums wi' dowie shock,

Wauken, at cauld-rife sax o'clock,

My chitterin' frame,

I mind me on the kintry cock,

The kintry hame.